google/wiki40b huggingface dataset:
Άγγελος Ποιμενίδης

Βιογραφικό

Γεννήθηκε στο Ορτάκιοϊ της Αδριανούπολης (σημερινό Ιβαΐλογκραντ) απ΄όπου έφυγε με την οικογένεια του το 1912. Ήταν γιος του Χατζή-Σάββα Ποιμενίδη, ο οποίος ήταν αναμεμειγμένος στον Μακεδονικό Αγώνα. Η οικογένειά του στα χρόνια των πολέμων (Βαλκανικοί Πόλεμοι, Μικρασιατική Καταστροφή) διώχθηκε και κατέφυγε και τις δύο φορές στην Έδεσσα, ως πρόσφυγες. Εκεί ο Ποιμενίδης τελείωσε το Γυμνάσιο. Στην Καστοριά αποφοίτησε από το μονοτάξιο Διδασκαλείο και το 1924 ήλθε οριστικά στην Αλεξανδρούπολη, διοριζόμενος ως δάσκαλος στο 3ο Δημοτικό Σχολείο. Το 1928, μαζί με την αδερφή του Χαρίκλεια Φωτίου, ήλθε στην Αθήνα, τελείωσε τη Μετεκπαίδευση διδασκάλων και συγχρόνως πήρε το πτυχίο από τη Φιλοσοφική Σχολή Αθηνών. Το 1950 διορίστηκε ξανά στο 3ο Δημοτικό Σχολείο και αργότερα τοποθετήθηκε στο Εποπτικό Σχολικό Συμβούλιο του Έβρου, αρμόδιο για τις μεταθέσεις και αποσπάσεις των εκπαιδευτικών στο νομό. Το Νοέμβριο 1961, ασχολούμενος με τα αρχαιολογικά ευρήματα, διορίστηκε έκτακτος επιμελητής αρχαιοτήτων της Περιφέρειας Αλεξανδρούπολης. Από το 1956 διατέλεσε διευθυντής του 3ου Δημοτικού Σχολείου, από το οποίο συνταξιοδοτήθηκε το 1962.

Συγγραφικό έργο

Το 1952 εξέδωσε έργο για την ιστορία όλης της Θράκης, με τίτλο «Μερικά στοιχεία από την ιστορία της Θράκης». Στους τόμους της «Εταιρείας Θρακικών Μελετών»  και στην τοπική εφημερίδα «Ελεύθερη Θράκη», ο Ποιμενίδης έγραψε για έρευνες και αναζητήσεις που έκανε σε αρχαίους οικισμούς όπως η Ζώνη, η Μεσημβρία, κατά τις οποίες συγκέντρωσε μεγάλο αριθμό νομισμάτων, κτερισμάτων, χειρολαβών και σπασμένων κομματιών από αρχαία αγγεία (οστράκων), τα οποία σήμερα κοσμούν τα Μουσεία Κομοτηνής και Αθηνών. Οι τίτλοι αυτών των ερευνών και αναζητήσεων «Αρχαιολογικοί χώροι της Δυτικής Θράκης», «Κλάμα και ελπίδα, Οι αρχαιότητες της Θράκης και η αξιοποίησή τους» και «Οι αρχαιότητες της Θράκης και η εγκατάλειψή τους». Το 1963 εκδόθηκε το έργο του «Ιστορικά και αρχαιολογικά θέματα γύρω από την Αλεξανδρούπολη» που εκδόθηκε το 1963.

Δημοσιεύσεις

Το 1952 δημοσίευσε στο νομαρχιακό περιοδικό «Ανασυγκροτήσεις», σειρά άρθρων για την ανόρθωση και αναδιάρθωση της θηρευτικής οικονομίας του Νομού Έβρου, για τα κοιτάσματα πετρελαίων που βρίσκονται κάτω από τη θρακική θάλασσα, την οργάνωση και αξιοποίηση των τουριστικών δυνατοτήτων όλης της περιφέρειας και στη λεπτομερή ιστορία της πόλης. Δημοσίευσε, ακόμη, ποιήματα και άρθρα κυνηγετικού ενδιαφέροντος στο περιοδικό «Κυνηγετικά Νέα» και «Κυνηγεσία και Κυνοφιλία».

Ανακάλυψη

Το 1966, ανακάλυψε από αρχαία κτίσματα στους παραλιακούς δρόμους, ότι η Αλεξανδρούπολη κτίσθηκε πάνω από την αρχαία Σάλη, μιας από τις πόλεις της Περαίας Σαμοθράκης και μέλους της Αθηναϊκής κοινοπολιτείας.

Έπαινοι

Το 1978, κατά την εορτή των 100 χρόνων από την ίδρυση της Αλεξανδρούπολης, τιμήθηκε ως ένας από τους τέσσερις στυλοβάτες και ιδρυτές μιας πρώτης πνευματικής ζωής της πόλης μαζί με τον Αχιλλέα Σαμοθράκη, Αθανάσιο Σπανό και τον Γεώργιο Μαμέλη. Ο Δήμος Αλεξανδρούπολης τού αφιέρωσε ένα μικρό δρόμο.
Επικεφαλής υπουργός του Μοντσερράτ

Ο Επικεφαλής υπουργός του Μοντσερράτ (Chief Minister of Montserrat) ήταν ο τίτλος που είχε ο εκάστοτε αρχηγός της κυβέρνησης του Μοντσερράτ, ενός νησιού της Καραϊβικής , το οποίο είναι σήμερα υπερπόντιο έδαφος του Ηνωμένου Βασιλείου. Ως αποτέλεσμα, αρχηγός κράτους δεν ήταν ο Ανώτερος Υπουργός αλλά η βασίλισσα Ελισάβετ Β΄, η οποία είναι και αρχηγός κράτους στο Ηνωμένο Βασίλειο. Η Βασίλισσα εκπροσωπείται από τον Κυβερνήτη. Ο τελευταίος επικεφαλής υπουργός ήταν ο Ρούμπεν Μιντ. Η θέση ονομάστηκε Πρωθυπουργός (Premier) το 2011.Διορίζεται από τον Κυβερνήτη και προέρχεται από τα μέλη του Νομοθετικού Συμβουλίου. Το υπουργικό του συμβούλιο καλείται Εκτελεστικό Συμβούλιο και διορίζεται από τον κυβερνήτη ανάμεσα στα εκλεγμένα μέλη του νομοθετικού συμβουλίου. Αποτελείται επίσης από το Εκτελεστικό συμβούλιο του κυβερνήτη, τον γενικό εισαγγελέα και τον υπουργό οικονομικών.
Παγκόσμιο Πρωτάθλημα Συλλόγων 2000

Το Παγκόσμιο Πρωτάθλημα Συλλόγων 2000 (αγγλικά: 2000 FIFA Club World Championship) ήταν το εναρκτήριο Παγκόσμιο Πρωτάθλημα Συλλόγων της FIFA και αφορούσε ομάδες ποδοσφαίρου ανδρών. Έλαβε χώρα στη Βραζιλία από 5 Ιανουαρίου έως 14 Ιανουαρίου του 2000. Η ΦΙΦΑ, ο διεθνής οργανισμός που ελέγχει το ποδοσφαίρο, επέλεξε τη Βραζιλία ως διοργανώτρια χώρα στις 3 Σεπτεμβρίου 1997, καθώς η παρουσίασή της βρέθηκε να είναι η ισχυρότερη μεταξύ των συνολικά εννέα υποψηφίων. Η κλήρωση έγινε στο Copacabana Palace στο Ρίο ντε Τζανέιρο στις 14 Οκτωβρίου του 1999. Όλοι οι αγώνες διεξήχθησαν στο Στάδιο Μαρακανά του Ρίο ντε Τζανέιρο και στο Στάδιο Μορουμπί του Σάο Πάολο.
Vittel

Η Vittel είναι μια γαλλική μάρκα εμφιαλωμένου νερού που ιδρύθηκε το 1854. Από το 1992 ανήκει στην Nestlé.
Η Vittel ήταν ο προμηθευτής νερού για το Μαραθώνιο του Λονδίνου για δέκατη συνεχή χρονιά το 2008. Είναι, επίσης, χορηγός του ποδηλατικού γύρου της Γαλλίας
Φάρμακο

Σχετικές επιστήμες

Η Επιστήμη που έχει κύριο αντικείμενο έρευνας και μελέτης την παρασκευή και την τυποποίησης των φαρμάκων ονομάζεται Φαρμακευτική, που αποτελεί ιδιαίτερο κλάδο της Ιατρικής, ο δε πτυχιούχος της επιστήμης αυτής καλείται Φαρμακοποιός. Κλάδος της Φαρμακευτικής είναι η Φαρμακοτεχνία που έχει κύριο αντικείμενο έρευνας και μελέτης την σύνθεση και κάθαρση των φαρμάκων, όπου εξ αυτών και η διάκρισή της σε "χημική" και "γαληνική φαρμακοτεχνία". Η δε επιστήμη που εξετάζει τις επιδράσεις των φαρμάκων στις λειτουργίες των οργανισμών ονομάζεται Φαρμακολογία, και είναι αυτή που τελικά καθορίζει τους τρόπους χρήσης, τη δοσολογία, αλλά και τους τρόπους συσκευασίας και διατήρησης των φαρμάκων, λαμβάνοντας υπόψη κυρίως την φαρμακοδυναμική και την φαρμακοκινητική. Η Φαρμακολογία διακρίνεται σε πολλούς επιμέρους κλάδους ανάλογα του μηχανισμού της δράσης των φαρμάκων
 
Οι βιομηχανίες παραγωγής φαρμάκων ονομάζονται γενικά φαρμακοβιομηχανίες, σε αντιδιαστολή με τον όρο φαρμακοποιία που καλείται συγκεκριμένη επίσημη δέσμη οδηγιών παρασκευής, καθαρότητας και διάθεσης των φαρμάκων, π.χ. ελληνική φαρμακοποιία, ευρωπαϊκή φαρμακοποιία, αμερικανική κ.λπ. Εκ της ισχύουσας φαρμακοποιίας, σε κάθε χώρα, προσδιορίζεται και η σχετική περί φαρμάκων γενική και ειδική νομοθεσία (τόσο η διοικητική, όσο και η ποινική).
Στην Ελλάδα αρμόδιος φορέας που επιμελείται της ελληνικής φαρμακοποιίας και της προστασίας της Δημόσιας Υγείας κατά την παραγωγή, διακίνηση, διάθεση, εμπορία και διαφήμιση των φαρμάκων είναι ο Εθνικός Οργανισμός Φαρμάκων (ΕΟΦ) που ιδρύθηκε το 1983 ως ΝΠΔΔ που αποτελεί εξειδικευμένη Δημόσια Αρχή υπαγόμενη στο "Υπουργείο Υγείας και Πρόνοιας" ή όπως αυτό έχει μετονομαστεί. Θυγατρικές εταιρείες που επικουρούν το έργο του ΕΟΦ είναι το Ινστιτούτο Φαρμακευτικής Έρευνας και Τεχνολογίας (ΙΦΕΤ) και το Ερευνητικό Κέντρο Βιολογικών Υλικών (ΕΚΕΒΥΛ). Σημαντικότερη έκδοση, περιοδική, του ΕΟΦ είναι το Εθνικό Συνταγολόγιο.
Ενημερωτικά, στην Ελλάδα λειτουργούν, (Ιανουάριος 2012), 21 εργοστάσια παραγωγής φαρμάκων επί των οποίων οι παραγωγικές θέσεις εργασίας ανέρχονται σε 8.500. Ελληνικής παραγωγής φάρμακα εξάγονται σε 60 χώρες (Ευρώπη, Αμερική, Αυστραλία κ.λπ.)
Κωνσταντίνος Β΄ Καντιμήρης

Βιογραφικά στοιχεία

Ο Κωνσταντίνος Καντιμήρης ήταν εντελώς αγράμματος. Ήξερε μόνο να βάζει την υπογραφή του. Υπηρέτησε ως αξιωματικός, αρχικά στον Πολωνικό, και αργότερα στον Βλαχικό στρατό. Έγινε αρχηγός της συνοριακής φυλακής της Μολδαβίας στα σύνορα με τους Τατάρους. Για κάποιο διάστημα υπηρέτησε στην Κωνσταντινούπολη ως Πρέσβης του ηγεμόνα της Μολδαβίας. Διορίστηκε ως αυλάρχης στην Μολδαβία. Πήρε μέρος στην μάχη του Χοτίν το 1671 και έσωσε το χαρέμι του σουλτάνου, ο οποίος για να τον τιμήσει τον έκανε ηγεμόνα της Μολδαβίας. Ο Καντιμήρης ανέβηκε στον θρόνο της Μολδαβίας στην σεβαστή ηλικία των 73ών ετών. Γιοί του ήταν ο Αντίοχος και Δημήτριος Καντιμήρης.
Πάλλιον

Ένδυμα

Το πάλλιον ως ένδυμα εμφανίζεται στη Ρώμη κατά τον 3ο αιώνα π.Χ. από ελληνική επίδραση. Αρχικά το φορούσαν μόνο οι φιλόσοφοι, οι παιδαγωγοί, οι υποκριτές θεάτρων κ.ά. και όλοι αυτοί εκ του ενδύματος αυτού αποκαλούνταν από τους Ρωμαίους περιφρονητικά «Παλλιοφόροι Έλληνες» (palliati Greci). Όταν όμως και ο Τιβέριος προτίμησε να φέρει αυτό από την τήβεννο, επειδή το βρήκε πιο εύχρηστο και απλοϊκότερο, τότε το πάλλιον άρχισε να γίνεται πιο αποδεκτό και να καταστεί τελικά το εθνικό ένδυμα των Ρωμαίων.
Στην αρχική του χρήση κατασκευαζόταν από ευτελή υλικά, αλλά σιγά σιγά άρχισαν να εμφανίζονται όλο και πιο πολυτελή πάλλια με σιρίτια, χρυσοποίκιλτα, πολύχρωμα και πολλές φορές έφεραν προσωπογραφίες. Ανάλογα πάλλια φορούσαν και οι Ρωμαίες δεσποινίδες, καλούμενα και αυτά «pallium» ή «palla», με πολύ περισσότερες πτυχώσεις, κατά τη γυναικεία φιλαρέσκεια. Παράλληλα με αυτό το ένδυμα ήταν και το βραχύ πάλλιο, το λεγόμενο παλλίολο ή πάλουλo (palliolum, pollulo), που έφεραν οι ασθενείς ως ωμοφόριο, περίπου σαν τη σημερινή μαντήλα (κοινώς μποχτσά, ή σάλι ή σάρπα κατά τη τελευταία ονοματοδοσία της μόδας).

Εκκλησιαστικό ένδυμα

Από την αρχαία Ρώμη, στους πρώτους χριστιανικούς αιώνες το πάλλιο εισήχθηκε στη Δυτική Εκκλησία και εξελίχθηκε σε είδος ωμοφορίου που φερόταν επάνω από την λειτουργική στολή των Αρχιερέων. Στη δε Δυτική Εκκλησία το πάλλιο φέρει ιδιαίτερη συμβολική αξία, δεδομένου ότι ο επίσκοπος Ρώμης και στη συνέχεια ο Πάπας συνηθίζει να αποστέλλει πάλλιο ως δώρο σε αρχιερείς σε ένδειξη ιδιαίτερης τιμής, αλλά και ταυτόχρονα προς ένδειξη της υπεροχής του και των πρωτείων του. Το Πάλλιο αυτό σήμερα είναι λεπτή υφασμάτινη ταινία, που φέρεται γύρω από το λαιμό. Χαρακτηριστικά απεικονίζεται στον εκάστοτε Παπικό θυρεό, στη Σημαία καθώς και στο Εθνόσημο του Βατικανού, ακριβώς κάτω από την παπική τιάρα.
Λιθουανικές βουλευτικές εκλογές (2016)

Βουλευτικές εκλογές διεξήχθησαν στη Λιθουανία , στις 9 Οκτωβρίου 2016, με ένα δεύτερο γύρο που διεξήχθη στις 23 Οκτωβρίου, στις εκλογικές περιφέρειες, όπου κανένας υποψήφιος κέρδισε την πλειοψηφία στον πρώτο γύρο της ψηφοφορίας. Όλες οι 141 έδρες του κοινοβουλίου (Seimas)  διεκδικήθηκαν σε αυτές τις εκλογές. Οι 71 βουλευτές εξελέγησαν σε μονοεδρικές εκλογικές περιφέρειες που εξελέγησαν από την πλειοψηφία και οι υπόλοιποι 70 σε μια πανεθνική εκλογική περιφέρεια με βάση την αναλογική εκπροσώπηση.
Τις εκλογές κέρδισε Λιθουανική Ένωση Αγροτών και Πρασίνων, η οποία έλαβε το 22,45% της λαϊκής ψήφου και 54 έδρες, αυξάνοντας κατά μία έδρα σε σχέση με τις εκλογές τέσσερα χρόνια πριν. Η επιτυχία του κόμματος αποδόθηκε στη δυσαρέσκεια των ψηφοφόρων με τα κατεστημένα κόμματα υπό το φως των χαμηλών μισθών και την επίμονη μετανάστευση. Η Ένωση της Πατρίδας, το μεγαλύτερο κόμμα της αντιπολίτευσης σε σχέση με το προηγούμενο Seimas, τερμάτισε δεύτερη, με το μεγαλύτερο μερίδιο της εθνικής ψηφοφορίας, αλλά μόνο με 31 έδρες.
Τα κυβερνητικά κόμματα υπέστησαν ήττα στις εκλογές. Το Σοσιαλδημοκρατικό Κόμμα της Λιθουανίας, το οποίο ήταν είχε το μεγαλύτερο του κοινοβουλίου (Seimas) πριν από τις εκλογές, τερμάτισε τρίτο, με 17 έδρες. Οι εταίροι του συνασπισμού του, το Εργατικό Κόμμα και η  Τάξη και Δικαιοσύνη, τα πήγαν ακόμα χειρότερα, μαζεύοντας 2 και 8 έδρες, αντίστοιχα.

Εκλογικό σύστημα

Το Seimas έχει 141 βουλευτές, που εκλέγονται για μια θητεία τεσσάρων ετών σε παράλληλη ψηφοφορία, με 71 βουλευτές που εκλέγονται σε μονοεδρικές εκλογικές περιφέρειες και 70 που εκλέγονται με αναλογική εκπροσώπηση σε μια ενιαία πανελλαδική εκλογική περιφέρεια. Η ψήφος στις εκλογές είναι ανοικτή σε όλους τους πολίτες της Λιθουανίας που είναι τουλάχιστον 18 ετών.

Επακόλουθα

Αμέσως μόλις άρχισαν να επιβαβιώνονται τα αποτελέσματα του πρώτου γύρου των εκλογών, παραιτήθηκε ο ηγέτης του Εργατικού Κόμματος Μαζουρόνις, ενώ ο Πάκσας παραιτήθηκε από αρχηγός της Τάξης και της Δικαιοσύνης. Μετά τον δεύτερο γύρο της ψηφοφορίας, ο Μπουτκεβίτσιους υπέβαλε επίσης την παραίτηση του ως πρόεδρος των Σοσιαλδημοκρατών, αλλά η παραίτησή του απορρίφθηκε. 
Επίσης, μετά τις εκλογές οι Αγρότες και οι Πράσινοι άρχισαν διαβουλεύσεις με την Εθνική Ένωση και τους Σοσιαλδημοκράτες προκειμένου να σχηματιστεί κυβέρνηση συνασπισμού. οι Χωρικοί και οι Πράσινοι εξέφρασαν την επιθυμία τους για μια ευρεία συμμαχία, που αφορούσε και τα δύο μέρη, ενδεχόμενο που αποκλείστηκε από την Ένωση της Πατρίδας.Στις 9 Νοεμβρίου, οι Αγρότες και οι Πράσινοι υπέγραψαν συμφωνία συνασπισμού με τους Σοσιαλδημοκράτες, σύμφωνα με την οποία οι Σοσιαλδημοκράτες θα όρκιζαν 3 μέλη από τα συνολικά 14 στο υπουργικό συμβούλιο, ενώ οι Αγρότες και οι Πράσινοι θα είχαν το δικαίωμα να διορίσουν τον πρωθυπουργό και τον πρόεδρο του κοινοβουλίου (Seimas).
Το νέο κοινοοβύλιο (Seimas) στην πρώτη του συνεδρίαση στις 14 Νοεμβρίου 2016 εξέλεξε ως πρόεδρό του τον Βίκτορ Πρανκιέτις. Στις 22 Νοεμβρίου, η πρόεδρος Ντάλια Γκριμπαουσκάιτε διόρισε ως πρωθυπουργό τον Σαούλιους Σκβερνέλις.
Εκκλησία του Τιμίου Σταυρού (Ράουμα)

Περιγραφή

Αρχικώς, το κτίριο ανεγέρθηκε εντός της Παλαιάς Ράουμα, πιθανώς μεταξύ του 1515 και του 1520, ως μέρος του Φραγκισκανικού Μοναστηριού της Ράουμα.
Χρησιμοποιήθηκε από τους Φραγκισκανούς έως το 1538, ημερομηνία κατά την οποία το μοναστήρι έκλεισε στα πλαίσια της Μεταρρυθμίσεως στη Σουηδία.
Η κατάσταση της εκκλησίας σταδιακά επιδεινώθηκε, έως την επαναλειτουργία της ως λουθηρανική εκκλησία, το 1640.
Λόγω της μορφής του, το κτίριο θυμίζει τις λίθινες εκκλησίες της Σατακούντα.
Είναι δυνατό να χωρέσει συνολικό αριθμό 800 ατόμων.
Οι διακοσμητικοί πίνακες χρονολογούνται από τον 16ο αιώνα.
Ο πύργος του κωδωνοστασίου ανεγέρθηκε το 1816, χρησιμοποιώντας ως δομικό υλικό λίθους προερχόμενους από την προηγούμενη εκκλησία, ενώ, παράλληλα, εκείνη την περίοδο χρησίμευε ως σημείο αναφοράς για τους ναυτικούς.
Κατεστραμμένος κατά την διάρκεια πυρκαγιάς, ανεγέρθηκε εκ νέου το 1968.
Γκερντ Κάντερ

Βιογραφικό

Γεννήθηκε στις 6 Μαϊου 1979 στο Ταλίν.
Το 2005 κέρδισε το χρυσό μετάλλιο στην πανεπιστημιάδα που διεξήχθη στη Σμύρνη και ήταν δεύτερος στο Παγκόσμιο Πρωτάθλημα Ανοιχτού Στίβου, στο Ελσίνκι. Την επόμενη χρονιά ήταν και πάλι δεύτερος, αυτή τη φορά στους Πανευρωπαϊκούς Αγώνες Ανοιχτού Στίβου, στο Γκέτεμποργκ. Στις 4 Σεπτεμβρίου του 2006 στο Χέλσινγκμποργκ, στη Σουηδία έριξε το δίσκο στα 73μ. και 38 εκ., πετυγχαίνοντας ρεκόρ Εσθονίας.
Το 2007 στο Παγκόσμιο Πρωτάθλημα Ανοιχτού Στίβου, στην Οζάκα κέρδισε το χρυσό μετάλλιο ρίχνοντας το δίσκο στα 68μ. και 94 εκ. Το 2008 στο Πεκίνο ήταν χρυσός Ολυμπιονίκης, με βολή στα 68μ. και 82 εκ., ενώ το 2009 κέρδισε το χάλκινο μετάλλιο στο Παγκόσμιο πρωτάθλημα Ανοιχτού Στίβου, που διεξήχθη στο Βερολίνο. Την επόμενη χρονία ήταν τέταρτος στο Πανευρωπαϊκό Πρωτάθλημα, στην Βαρκελώνη.
Από το 2011 μέχρι το 2016 κέρδισε δύο μετάλλια σε παγκόσμια πρωταθλήματα: το ασημένιο μετάλλιο το 2011 στο Παγκόσμιο Πρωτάθλημα, στο Νταεγού, στην Νότια Κορέα και το χάλκινο μετάλλιο το 2013 στο Παγκόσμιο Πρωτάθλημα, στην Μόσχα. Στο ίδιο διάστημα κέρδισε και τρία μετάλλια σε πανευρωπαϊκά πρωταθλήματα: δύο φορές το ασημένιο, το 2012 και το 2014, στο Ελσίνκι και στη Ζυρίχη αντίστοιχα και μια φορά το χάλκινο, το 2016, στο Άμστερνταμ.
Στους Ολυμπιακούς Αγώνες του Λονδίνου το 2012 ήταν τρίτος με 68μ. και 3 εκ.
Το 2012 και το 2013 ήταν πρώτος στο IAAF Diamond League.
Κύπελλο Ελλάδας πετοσφαίρισης γυναικών 2014-2015

Το κύπελλο Ελλάδας βόλεϊ γυναικών για την περίοδο 2014−15 είναι η 17η διοργάνωση στην ιστορία του θεσμού, και διοργανώθηκε από την ΕΟΠΕ. Συνολικά δήλωσαν συμμετοχή 155 ομάδες από όλη την Ελλάδα. Κυπελλούχος αναδείχθηκε για 5η στην σειρά χρονιά, ο Ολυμπιακός.

Β' φάση

Στη Β' φάση εισήλθαν στη διοργάνωση οι 18 ομάδες της Α2 που δήλωσαν συμμετοχή, και οι 30 ομάδες που προκρίθηκαν από την Α' φάση. Οι κληρώσεις έγιναν με γεωγραφικά κριτήρια, ώστε να αποφευχθούν οι μεγάλες μετακινήσεις για τις ομάδες.

2η αγωνιστική

Πρόκριση άνευ αγώνα: Ηρακλής Κηφισιάς, Φιλ. Λαρισαϊκός, Παναχαϊκή.

Γ' φάση

Στη Γ' φάση βρέθηκαν επτά ομάδες από τη Β' φάση, καθώς και εννιά ομάδες της Α1 γυναικών 2014–15 (δεν δήλωσαν συμμετοχή στο κύπελλο ΓΣ Ηλιούπολης, Μακεδόνες Αξιού).

Τελική φάση

Η τελική φάση (final-4) διεξήχθη το διήμερο 28 και 29 Μαρτίου στο Αγρίνιο και μεταδόθηκε τηλεοπτικά από τη δημόσια τηλεόραση Nέριτ Plus.
Αδόλφος του Ρήνου

Βιογραφία

Ήταν γιος του Ροδόλφου Α΄ δούκα της Βαυαρίας και της Μέχτιλντ των Νασσάου, κόρης του Αδόλφου της Γερμανίας. Όταν απεβίωσε ο πατέρας του το 1219 τον διαδέχθηκε τυπικά στην παλατινή κομητεία του Ρήνου, αλλά ο θείος του Λουδοβίκος Δ΄ των Βίττελσμπαχ βασιλιάς της Γερμανίας κατέλαβε την περιοχή. 
Απεβίωσε το 1327 και ετάφη στην κιστερκιανή μονή του Σέναου (Schönau) κοντά στη Χαϊδελβέργη. Ο θείος του κράτησε την εξουσία για ακόμη δύο έτη και το 1329 στην Παβία συμφώνησε με τα αδέλφια και τον γιο του Αδόλφου να τον διαδεχθούν με τη σειρά. Έτσι τον Λουδοβίκο Δ΄ διαδέχθηκαν τα αδέλφια του Αδόλφου, πρώτα ο Ροδόλφος Β΄ και μετά ο Ρούπερτ Α΄ και έπειτα ο γιος του Αδόλφου Ρούπερτ Β΄. Εν τω μεταξύ από το 1356 η παλατινή κομητεία είχε αναβαθμιστεί σε εκλεκτοράτο.
Μαρία Λάουρα της Αυστρίας-Έστε

Βιογραφία

Η Μαρία Λάουρα γεννήθηκε στις 26 Αυγούστου 1988 στο Πανεπιστημιακό Νοσοκομείο Άγιος Λουκάς του Γολουβί Σαιν Λαμπέρ, προάστειο των Βρυξελλών και είναι το δεύτερο παιδί και η πρώτη κόρη του Λορέντζ, Αρχιδούκα της Αυστρίας-Έστε και της Πριγκίπισσας Άστριντ του Βελγίου. Ανάδοχοι της ήταν ο πατρικός θείος της Αρχιδούκας Γεράρδος της Αυστρίας-Έστε, και η πατρική θεία της Αρχιδούκισσα Μαρία Βεατρίκη της Αυστρίας-Έστε, Κόμισσα του Άρκο-Σίννερμπεργκ.
Όλοι οι παππούδες της και οι προ-παππούδες της είναι βασιλικής και ευγενικής καταγωγής. Προέρχεται από τις βασιλικές οικογένειες της Αυστρίας, του Βελγίου, της Ιταλίας, της Σουηδίας, της Γαλλίας, της Δανίας, της Βρετανίας, της Πορτογαλίας, της Γερμανίας και της Γερμανίας. Μέσω της γιαγιάς της, της πρώην βασίλισσας Πάολα, προέρχεται από μια σειρά από ιταλικών ευγενών οικογενειών.
Η Μαρία Λάουρα μεγάλωσε μέχρι το 1993 στη Βασιλεία της Ελβετίας, όταν οι γονείς της μετακόμισαν στο Βέλγιο. Εκπαιδεύτηκε, όπως τα αδέλφια της και τα νεότερα ξαδέλφια της, σε σχολείο Ιησουιτών στο Κολέγιο Άγιος Ιωάννης Μπέρτσμαν στις Βρυξέλλες.
Ολοκλήρωσε τη δευτεροβάθμια εκπαίδευση της στο Διεθνές Σχολείο του Αγίου Ιωάννη στο Βατερλώ, κατά τη διάρκεια της οποίας είχε ένα μικρό ατύχημα (βλέπε παρακάτω). Στη συνέχεια πήγε στο Λονδίνο και παρακολούθησε SOAS στο Λονδίνο, όπου σπούδασε Κινέζικα. Το 2007-2008, πέρασε το χρόνο της στην Κίνα ως μέρος των σπουδών της. Στη συνέχεια, συμμετείχε στο Εθνικό Ινστιτούτο Εκπαίδευσης και Πολιτισμού του Παρισιού το 2008, όπου σπουδάζει μέχρι σήμερα.
Η Μαρία Λάουρα μιλάει άπταιστα Γαλλικά, Ολλανδικά και Γερμανικά, τις τρεις επίσημες γλώσσες του Βελγίου, καθώς και τα αγγλικά.

Το ατύχημα στο Βατερλώ

Στις 9 Σεπτεμβρίου 2005, η Μαρία Λάουρα, μαζί με άλλους έξι φοιτητές, έτρεχαν προς το σπίτι τους, από το Διεθνές Σχολείο του Αγίου Ιωάννη στο Βατερλώ, όταν το λεωφορείο συγκρούστηκε σε τρία αυτοκίνητα και αναποδογύρισε αρκετές φορές. Όλοι οι φοιτητές κατάφεραν να ξεφύγουν πριν το λεωφορείο τυλιχθεί στις φλόγες. Η Μαρία Λάουρα δεν είχε τραυματιστεί, αλλά μεταφέρθηκε στο νοσοκομείο για προληπτικούς λόγους και έφυγε μαζί με τους γονείς της μετά από λίγες ώρες.
260 Ουμβέρτα

Φυσικά χαρακτηριστικά

Η μέση διάμετρος της Ουμβέρτας εκτιμάται σε 95 χλμ. Ο φασματικός της τύπος είναι CX και το άλβεδό της 0,051. Η Ουμβέρτα περιστρέφεται γύρω από τον εαυτό της μία φορά κάθε 8 ώρες και 17 λεπτά.
Μενς Σάνα 1871

Ιστορία

Το 1875 οργανώθηκε ως «Μενς Σάνα οργκανιζό α Σιένα ιλ Κονγκρέσο Γκιμνάστικο Νατσιονάλε» (Mens Sana organizzò a Siena il Congresso Ginnastico Nazionale), αποκτώντας όλο και μεγαλύτερη ισχύ σε εθνικό επίπεδο, χάρη στο δάσκαλο Λεοπόλντο Πεσολίνι. Στις αρχές του εικοστού αιώνα, με τη δημιουργία νέων αθλητικών τμημάτων (ξιφασκία, στίβος, ποδηλασία, αγώνες δρόμου και ένα τμήμα μουσικής), η Ασοτσατσιόνε Γκιμνάστηκα Σενέσε (Associazione Ginnastica Senese) επεκτάθηκε. Το 1907 στη Βενετία, η ομάδα καλαθοσφαίρισης των γυναικών κέρδισε τον πρώτο τίτλο στην Ιταλία.
Η έλευση του φασισμού επέφερε μια βαθιά κρίση στη διεξαγωγή των διοργανώσεων, με αποτέλεσμα τη λειτουργία μόνο ορισμένων τμημάτων στην ποδηλασία, το πατινάζ και το χόκεϊ. Με τη συμπλήρωση τριάντα ετών, παρουσιάστηκαν αρκετές οικονομικές δυσκολίες που μάστιζαν το αθλητικό σωματείο, επιτυγχάνοντας μόνο τη λειτουργία του τμήματος πατινάζ. Μετά την πτώση του φασισμού, ο σύλλογος αναγεννήθηκε, αποκτώντας δικό του γυμναστήριο, το Σαντ'Αγκάτα (Sant'Agata). Το 1945 ο σύλλογος είχε πάνω από 1.000 μέλη.
Η ανάγκη για νέο χώρο και κατάλληλες εγκαταστάσεις το 1968, οδήγησε την κατασκευή του Ντοντεκάεντρο (Dodecaedro, «Palazzetto Giannelli») Σύντομα ακόμη και αυτή η δομή έγινε ανεπαρκής, και το 1976 χτίστηκε το «Πάλα Μενς Σάνα» (Pala Mens Sana). Από εκείνη τη στιγμή, χάρη στη συμβολή των ανθρώπων, όπως ο Τζόρτζο Λουκεσίνι, οι δραστηριότητες του αθλητικού συλλόγου αυξήθηκαν από έτος σε έτος, με αποτέλεσμα να φθάσει σε σημαντικά επιτεύγματα τόσο σε εθνικό όσο και σε διεθνές επίπεδο.
Σήμερα, η πλήρης ονομασία του συλλόγου είναι «Σοσιετά Σπορτίβα Ντιλεταντίστικα Μενς Σάνα ιν Κορπόρε Σάνο» (Società Sportiva Dilettantistica Mens Sana in Corpore Sano 1871).
Συμπαγής τελεστής σε χώρο Hilbert

Φασματικό Θεώρημα

Θεώρημα Για κάθε συμπαγή αυτοσυζυγή τελεστή T σε πραγματικό ή μιγαδικο χώρο Hilbert H, υπάρχει μια ορθοκανονική βάση του H αποτελούμενη από τα ιδιοδιανύσματα του T. Πιο συγκεκριμένα, το ορθογώνιο συμπλήρωμα του πυρήνα του T έχει, είτε μια πεπερασμένη ορθομοναδιαία βάση ιδιοδιανυσμάτων του T, είτε μια Αριθμήσιμα άπειρη ορθοκανονική βάση {eₙ} από ιδιοδιανύσματα του T, με αντίστοιχες ιδιοτιμές {λₙ} ⊂ R, τέτοιες όπως λₙ → 0.
Με άλλα λόγια, ένας συμπαγής αυτοσυζυγής τελεστής μπορεί να διαγωνιοποιηθεί ορθομοναδιαία. Αυτό είναι το φασματικό θεώρημα.
Όταν το H είναι διαχωρίσιμο, κάποιος μπορεί να αναμείξει την βάση {eₙ} με μια αριθμήσιμη ορθοκανονική βάση για τον πυρήνα της T, και να πάρει μια ορθοκανονική βάση {fₙ} για το H, αποτελούμενη από ιδιοδιανύσματα του T με πραγματικές ιδιοτιμές {μₙ} τέτοια όπως μₙ → 0.
Πόρισμα Για κάθε συμπαγή αυτό- συζηγή τελεστή T, σε ένα πραγματικό ή μιγαδικό , άπειρης διάστασης χώρο H του Hilbert, υπάρχουν άπειρες αριθμήσιμες ορθοκανονικές βάσεις {fₙ} της H που αποτελούνται από τα ιδιοδιανίσματα του T, με αντίστοιχες ιδιοτιμές {μₙ} ⊂ R, έτσι ώστε μₙ → 0.

Ορθομοναδιαίος Τελεστής

Το φάσμα ενός μοναδιαίου τελεστή U βρίσκεται στον ορθομοναδιαίο κύκλο του μιγαδικού επιπέδου; Θα μπορούσε να ναι και ολόκληρος ο μοναδιαίος κύκλος.Ομως, αν U είναι ταυτοτικός και ακόμα μια συμπαγης διαταραχή, U έχει μετρήσιμα φάσματα, περιέχοντας το 1 και πιθανόν,ένα πεπερασμένο σύνολο ή μια ακολουθίαπου τείνει στο 1 στο μοναδιαίο κύκλο. Ακριβέστερα,υποθέτουμε οτι U = I + C όπου C είναι συμπαγής. Οι εξισώσεις UU* = U*U = I και C = U − I δείχνουν οτι ο C είναι κανονικός. Το φάσμα του C περιέχει το 0, και πιθανόν, ένα πεπερασμένο σύνολο η μια ακολουθία που τείνει στο 0.Αφού U = I + C, το φάσμα του U το παίρνουμε με την αλλαγή του φάσματος του C κατά 1.
Μακάμπι Τελ Αβίβ (καλαθοσφαίριση)

Ιστορία

Το τμήμα καλαθοσφαίρισης της Μακάμπι ιδρύθηκε το 1932 και εξελίχθηκε στην ισχυρότερη ομάδα των εγχώριων διοργανώσεων και μία από τις ισχυρότερες στις πανευρωπαϊκές διοργανώσεις. Η Μακάμπι έχει κατακτήσει έξι φορές την Ευρωλίγκα και έχει φτάσει άλλες οκτώ φορές μέχρι τον τελικό με αποτέλεσμα να είναι η τρίτη πιο πετυχημένη ομάδα στην ιστορία της διοργάνωσης. Χρυσή περίοδος για την Μακάμπι αποτελεί η δεκαετία του 1980 αλλά και του 2000 όπου κατάφερε να αγωνιστεί έξι φορές κατά την διάρκειά τους στον τελικό της Ευρωλίγκα και χαρακτηριζόταν υπερδύναμη για το Ευρωπαϊκό μπάσκετ. Στις εγχώριες διοργανώσεις έχει κατακτήσει σχεδόν τα πάντα έχοντας κατακτήσει τα 53 από τα 65 πρωταθλήματα και τα 44 από τα 57 κύπελλα Ισραήλ.
Λάζα Ριστόβσκι

Βιογραφία

Ο Ριστόβσκι γεννήθηκε στο Νόβι Παζάρ της Σερβίας στην Γιουγκοσλαβία το 1956. Γύρω στα τέλη της δεκαετίας του '60 έγινε μέλος του πρώτου συγκροτήματός του, το οποίο λεγόταν Bezimenici.
Στα μέσα του 1976 έγινε μέλος του Bijelo dugme. Έμεινε μαζί τους μέχρι τις αρχές του 1979, προτού εκτελέσει ένα σόλο σχέδιο, και έπειτα επανενώθηκε με το γκρουπ. Ο Ριστόβσκι έπαιζε συνήθως διάφορα πλήκτρα και συνθεσάιζερ. Η μεταγενέστερη μουσική του Bijelo dugme ήταν γεμάτη συνθεσάιζερ κατά τη δεκαετία του '80.
Ο Λάζα Ριστόβσκι ενώθηκε άλλη μια φορά με τους Bijelo dugme το 2005 για τρία αποχαιρετιστήρια σόου στο Σαράγεβο, Ζάγκρεμπ και Βελιγράδι.
Πέθανε στις 6 Οκτωβρίου 2007 στο Βελιγράδι της Σερβίας.